RATNI veteran Mario Vrbanić iznio je u javnost novi ogroman skandal Medvedovog ministarstva.

Vrbanić je Telegramu dao na uvid SMS-ove koje je dobio od Nenada Križića, pomoćnika ministra hrvatskih branitelja Tome Medveda.

49-godišnji veteran ispričao je da u Vukovaru živi u unajmljenom stanu i da nema nikakvih stalnih prihoda.

Medvedov pomoćnik nagovora veterane da provaljuju u stanove

Dobio je, tvrdi, bezbroj obećanja, a onda mu je pomoćnik ministra Križić rekao kako će razgovarati s državnim tajnikom Središnjeg ureda za obnovu i stambeno zbrinjavanje Nikolom Mažarom da ''malo okrene glavu'' i dopusti Vrbaniću da provali u neki od praznih stanova

Da Ministarstvo branitelja doista nagovaranjem veterana da provale u stanove pokušava riješiti njihove stambene probleme Vrbanić je potkrijepio SMS porukama koje je razmjenjivao s Medvedovim pomoćnikom Nenadom Križićem. Tako 9. svibnja prošle godine u 17:03 Vrbanić od Križića dobiva sljedeću poruku: ''Molio sam da negdje provalimo, rekao si 45 m². A kada, nemoj me pitat. Mislim, kada ćeš provaliti. Danas, sutra. Ili nisam dobio odgovor.''

Tvrdio da će o provali u stan razgovarati i s premijerom Plenkovićem

Vrbanić mu istoga dana nešto kasnije odgovara: ''Ok, hoćeš mi javiti onda? Da, 45 je dovoljno, bitno mi je da mama ima sobu, ja mogu i na podu u kuhinji.'' O provali u neki od vukovarskih praznih stanova, kaže Vrbanić, razgovarali su nekoliko puta. Jednom prigodom, tvrdi, Križić mu je rekao kako je Mažar u Bosni i Hercegovini s premijerom Andrejom Plenkovićem pa će s njim razgovarati kad se vrati i pokušati ga nagovoriti da malo zažmiri kad Vrbanić bude provaljivao u stan.

"Jednom prilikom Križić mi je rekao da je sa stanom sve riješeno te da nazovem ministra i zahvalim mu. To sam i učinio i kad se ministar Medved javio zahvalio sam mu. Rekao je 'Nema na čemu', no očito nije o tome ništa znao, jer stan nisam dobio."

Novinarima se izmotavao i pričao kako puno radi za branitelje

Kasnije mu je, kaže Vrbanić, Križić blokirao pozive, kao i tajnica u Ministarstvu branitelja, i više s njima nije mogao komunicirati mobitelom.

Tekst se nastavlja ispod oglasa

Križić se izmotavao i cijeli tjedan nije poslao novinarima Telegrama odgovore na niz pitanja koja su mu postavili.

Ipak je ponudio da se osobno nađu. Od sat vremena koliko su razgovarali s Križićem gotovo polovicu vremena, pišu, pomoćnik ministra je objašnjavao što sve čini i koliko se žrtvuje za dobrobit branitelja. Govorio je što je sve uradio da pomogne Vrbaniću te više puta napomenuo kako će nam o njegovu, Vrbanićevu problemu, sve biti objašnjeno u odgovoru koji će stići iz Ministarstva.

Medvedov pomoćnik: A tko nema spomenicu Domovinskog rata?

Tvrdio je i kako će Vrbanić dobiti sve što mu pripada čim se riješe neka statusna pitanja i obavi provjera njegovih navoda, vezano za stambeno zbrinjavanje. Kad su Križića upitali kako je moguće da se još uvijek provjerava Vrbanićev braniteljski status, s obzirom na to da još od 1995. ima Spomenicu Domovinskog rata, Križić je odgovorio pitanjem: ''A tko takvu Spomenicu nema?''

O nevjerojatnoj SMS prepisci s Vrbanićem u kojem ga potiče na provalu u stan od 45 metara četvornih, piše Telegram, pomoćnik ministra na sve je načine pokušavao izbjeći odgovor. Stalno je prelazio na druge teme i isticao svoje zasluge u rješavanju braniteljskih pitanja.

Ipak, na izravno pitanje jesu li to poruke koje je on slao Vrbaniću priznao je da jesu, no da se zapravo radilo o Vrbanićevim porukama njemu, koje je onda Križić, sa svog mobitela, samo proslijedio Vrbaniću. Na pitanje kako uopće objašnjava da je pristao na SMS prepisku u kojoj se govori o provali u stan Medvedov pomoćnik je odgovorio: ''Pa zar mislite da bih ja to uradio, nakon svega što sam učio za Vrbanića?''

Rekao veteranu da zahvali Medvedu

Iz prepiske je međutim posve vidljivo da poruke koje su dolazile Vrbaniću s Križićevog mobilnog telefona nipošto nisu, kako to tvrdi pomoćnik Tome Medveda, samo vraćene pošiljatelju Vrbaniću.

Na kraju je Križić na pitanje je li točno da je nagovarao Vrbanića da zahvali ministru Medvedu što se zauzeo za rješavanje njegovog stambenog problema odgovorio prilično nevjerojatnim odgovorom.

''Vrbanić me nakon jednog sastanka u Zagrebu gdje se razgovaralo o njegovu stambenom problemu nazvao i rekao da je sve riješeno. Tada sam mu preporučio, ako je tako, da nazove ministra Medveda i zahvali mu", rekao je za Telegram Medvedov pomoćnik Nenad Križić.